ועדת העבודה, הרווחה והבריאות, כנסת 17, פרוטוקול מספר 306, 2007-11-14 10:00

אריה אלדד: אני מבקש לפתוח את דיון ועדת העבודה, הרווחה והבריאות בנושא תקנות משפחות חיילים שנספו במערכה (תגמול ושיקום) (כללים לקביעת הכנסת שכול ודרכי הוכחתה) (הוראת שעה) (תיקון) תשס"ח-2007.

אריה אלדד: היועץ המשפטי של משרד הביטחון.

ענבל אליהו: התקנות האלה למעשה אמורות לתת מענה לתקופה של שבעה חודשים.

ענבל אליהו: אני אזכיר קצת בהיסטוריה.

ענבל אליהו: התקנות המקוריות הותקנו בשנת 2005, בעקבות החקיקה, הרפורמה שהיתה בשעתו ב-2001, לגבי קביעת מבחני הכנסה להורים שכולים.

ענבל אליהו: והותקנו התקנות בשנת 2005, כשבזמנו החליט יושב ראש הוועדה דאז, חבר הכנסת יהלום, לקבוע את התקנות כהוראת שעה לשנתיים ולבחון את היישום שלהן, על מנת לתת איזה שהיא תקופת בחינה ויישום.

ענבל אליהו: התקנות פקעו בסוף מאי 2007 ואנחנו עכשיו מבקשים להאריך אותן לתקופה מאוד קצובה, מה-1 ליוני 2007 ועד לסוף שנה זו, מאחר שב-1.1.2008 אמור להיכנס לתוקף תיקון החוק לביטול מבחן הכנסה, דיון שהיה בוועדה הזאת רק בשבוע שעבר.

ענבל אליהו: כמו שהבנתי, הוא עבר בעצם למליאה לקריאה שנייה ושלישית.

איתי עצמון: היום הוא יונח.

ענבל אליהו: אנחנו רוצים שלא ייווצר מצב שיש תקופה מסוימת שבה המשרד פועל ללא תקנות בתוקף ולכן הנחנו את התקנות האלה כדי לגשר על הפער הזה, למעשה.

אריה אלדד: למה הגעתם היום, כשהתוקף פג לפני חמישה חודשים?

ענבל אליהו: לצערי זה נבע מכל מיני עיכובים.

ענבל אליהו: לפי החוק אנחנו צריכים לקבל קודם כל את אישור שר האוצר ובהמשך זה מונח על שולחן הוועדה.

ענבל אליהו: בגלל חילופי גברי גם במשרד האוצר, וגם במשרד הביטחון התחלפו שרים, נוצרו כל מיני עיכובים שגרמו לזה שאנחנו נצטרך גם תחולה רטרואקטיבית והיינו צריכים לחזור למשרד המשפטים לקבל אישור, ולכן זה גרם לעיכובים.

ענבל אליהו: אבל בכל מקרה, הצורך עדיין קיים בכל זאת, כדי לגשר על הפער הזה.

ענבל אליהו: והיום, כשיש לנו את אישור שר האוצר ואת האישור של משרד המשפטים לתקופה הרטרואקטיבית, אנחנו מבקשים לקבל גם את אישור הוועדה.

אריה אלדד: יש לי הרגשה שההחלטה תתקבל פֹה פה אחד, אבל נדמה לי שאפילו אם אנחנו מנסים להיראות מדינת חוק, אז ראוי להביא תקנות במועד ולא להיזקק לאישור רטרואקטיבי של תקנות.

איתי עצמון: אני רוצה רק להפנות את תשומת לב הוועדה.

איתי עצמון: בנוסח של התקנות, כפי שהביא משרד הביטחון, ישנו תיקון לתקנה 4 לעניין שכול שהוא חבר קיבוץ.

איתי עצמון: עלתה שאלה שכאשר קוראים את תקנה 3 בעניין התחילה מבינים שלמעשה לא כל כך יהיה זמן לתקנה הזאת בכלל לחול, אז לכן אני מציע שאנחנו נוותר על תיקון תקנה 4.

ענבל אליהו: אני יכולה להסביר בכמה משפטים קצרים מה הרקע לתיקון הזה.

ענבל אליהו: היה לנו הליך משפטי שבמסגרתו נדונה תקנה 4 בנוסח של 2005 ועלו טענות על כך שהיא לא תואמת את המצב הקיים היום בקיבוצים, לנוכח השינויים שמתרחשים בקיבוצים, ההפרטות וההבחנה שיש בין קיבוץ מתחדש לקיבוץ המסורתי, לכן אנחנו, במסגרת התיקון, בעקבות אותו הליך בג"צי שהיה, חשבנו שיש מקום לתקן את זה, אבל אני מצטרפת להערה של היועץ המשפטי כי עכשיו באמת כבר אין כל כך טעם לזה.

אריה אלדד: הנוגעים לתיקון בסעיף 1 יחול רק ב-14 בדצמבר, והוא יחול לשבועיים---

איתי עצמון: זה לא יחול ב-14 לדצמבר, אחרי זה, ביום פרסומן.

איתי עצמון: הפרסום הוא הרבה פעמים אחרי שאנחנו מאשרים.

אריה אלדד: חבל על העצים שיכרתו בברזיל, כדי לייצר את הנייר שעליו יכתבו את התקנה.

ענבל אליהו: אני מסכימה.

איתי עצמון: זה לא רטרואקטיבי.

ענבל אליהו: התקנה נוסחה בהנחה שאנחנו נהיה בפני הוועדה כבר בחודש מאי או יוני ולצערי זה לא הסתייע.

איתי עצמון: אז למעשה אנחנו מאשרים את תקנה 2 ותקנה 3 בתיקון, כאשר למעשה החלק שנוגע לתחילתה של תקנה 1 יורד.

איתי עצמון: אנחנו מאשרים רק את הארכת הוראת השעה עד 31 בדצמבר 2007.

ענבל אליהו: נכון.

אריה אלדד: אתה רוצה לקרוא לפיכך את הנוסח?

איתי עצמון: למעשה זה יהיה תיקון תקנה 7.

איתי עצמון: בתקנה 7 לתקנות העיקריות, במקום לשנתיים יבוא 'עד יום כ"ב בטבת התשס"ח, 31 בדצמבר 2007'.

איתי עצמון: תקנה 3: 'תחילתה של תקנה 2 לתקנות אלה ביום ט"ו בסיוון תשס"ז, 1 ביוני 2007'.

אריה אלדד: אני יכול להעלות להצבעה.

אריה אלדד: אני תומך באישור התקנות.

אריה אלדד: אושר – פה אחד.

אריה אלדד: תודה רבה, הישיבה נעולה.